ธอส.ออกเงินฝาก 10 เดือน
ธอส. เร่งระดมสภาพคล่อง ออกเงินฝาก 10 เดือน จ่ายดอกเบี้ยแบบขั้นบันไดให้  5.00% ต่อปี
26 เม.ย. 2555

ธอส. เร่งระดมสภาพคล่อง ออกเงินฝาก 10 เดือน จ่ายดอกเบี้ยแบบขั้นบันไดให้  5.00% ต่อปี 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารได้จัดทำผลิตภัณฑ์เงินฝากประจำ10 เดือน แบบขั้นบันได (Step Up) รับดอกเบี้ยสูงสุด 5.00% ต่อปี โดยอัตรา ดอกเบี้ย เดือนที่ 1 - 5 เท่ากับ 3.00% ต่อปี เดือนที่ 6 – 9 รับดอกเบี้ย 3.50% ต่อปี เดือนที่ 10 รับดอกเบี้ย 5.00 % ต่อปี โดยลูกค้าจะได้รับดอกเบี้ยเงินฝากโอนเข้าบัญชีคู่โอนเพื่อรับดอกเบี้ยเป็นรายเดือน เงื่อนไขเปิดบัญชีและฝากขั้นต่ำรายการละ 1 หมื่นบาท สำหรับตั๋วสัญญาใช้เงินฝากขั้นต่ำรายการละ 1 แสนบาท เปิดให้บริการตั้งแต่วันนี้ ถึงวันที่ 31 พ.ค. 2555 นี้ เท่านั้น 
นอกจากนี้ ธนาคารยังมีผลิตภัณฑ์เงินฝากออมทรัพย์ที่ได้รับผลตอบแทนสูง “เงินฝากซุปเปอร์ออมทรัพย์พิเศษ” เพื่อเป็นทางเลือกให้กับลูกค้าที่ไม่ต้องการฝากเงินในรูปแบบประจำ อัตราดอกเบี้ย 2.75% ต่อปี เงื่อนไขเปิดบัญชีขั้นต่ำ 1 หมื่นบาท สามารถถอนได้เดือนละครั้ง และสำหรับดอกเบี้ยรับไม่เกิน 2 หมื่นบาทต่อปี ไม่ต้องเสียภาษี